## Odluka Ustavnog suda Republike Hrvatske broj: U-IIIA-3339/2007 od 26. studenoga 2008.

### NN 147/2008 (18.12.2008.), Odluka Ustavnog suda Republike Hrvatske broj: U-IIIA-3339/2007 od 26. studenoga 2008.

USTAVNI SUD REPUBLIKE HRVATSKE

4065

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnio M. C. iz R. G., kojeg zastupa Đ. R., odvjetnik u B. na M., na sjednici održanoj 26. studenoga 2008. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Revr-7/07 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst), podnositelju ustavne tužbe, M. C. iz R. G., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine«, broj 41/01. – pročišćeni tekst) u iznosu od 17.100,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je na temelju članka 63. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst, u daljnjem tekstu: Ustavni zakon) podnio 16. travnja 2007. ustavnu tužbu radi duljine parničnog postupka, smatrajući da mu je povrijeđeno ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je tužbom podnositelja 25. siječnja 1999. pred Općinskim sudom u Biogradu na Moru protiv tuženika »D. z.« J.T.D. za tjelesno-tehničku zaštitu radi naknade štete.

U postupku su poduzete sljedeće radnje, relevantne za odlučivanje o pravima i obvezama podnositelja:

– podneskom od 18. svibnja 1999. podnositelj je predložio zakazivanje ročišta za glavnu raspravu;

– na ročištu održanom 20. lipnja 2000. sud je raspravnim rješenjem podnositelja oslobodio od obveze plaćanja sudskih pristojbi u ovoj pravnoj stvari;

– na ročištu održanom 13. srpnja 2000. sud je glavnu raspravu odgodio;

– na ročištu održanom 5. listopada 2000. sud je glavnu raspravu odgodio na neodređeno vrijeme;

– rješenjem broj: P-12/99 od 30. studenoga 2000. sud se oglasio stvarno nenadležnim te je dopisom od 6. ožujka 2001. predmet ustupio Općinskom sudu u Zadru kao stvarno nadležnom sudu za postupanje u ovoj pravnoj stvari. Općinski sud u Zadru predmet je zaprimio 15. ožujka 2001. pod poslovnim brojem: P-467/01;

– na ročištu održanom 5. ožujka 2002. sud je odredio provođenje dokaza saslušanjem svjedoka;

– na ročištu održanom 23. svibnja 2002. sud je saslušao svjedoka;

– na ročištu održanom 15. listopada 2002. sud je saslušao svjedoka;

– na ročištu održanom 24. srpnja 2003. i 3. listopada 2003. sud je odgodio glavnu raspravu;

– na ročištu održanom 16. prosinca 2003. sud je saslušao svjedoka i zakonskog zastupnika tuženika;

– na ročištu održanom 17. veljače 2004. sud je odredio da se ima pribaviti na uvid predmet Hrvatskog zavoda za mirovinsko osiguranje, Područne službe Zadar;

– na ročištu održanom 30. ožujka 2004. sud je odgodio glavnu raspravu te je požurnicom istog datuma ponovno od upravnog tijela zatražio predmet na uvid;

– na ročištu održanom 20. travnja 2004. sud je glavnu raspravu zaključio, a ročište za objavu odluke suda održano je 30. travnja 2004.;

– protiv presude Općinskog suda u Zadru broj: P-467/01 od 30. travnja 2004. podnositelj je 28. prosinca 2004. podnio žalbu koju je Županijski sud u Zadru odlukom broj: Gž-657/05 od 31. kolovoza 2006. odbio kao neosnovanu;

– protiv drugostupanjske odluke podnositelj je 23. studenoga 2006. izjavio reviziju;

– u trenutku donošenja odluke Ustavnog suda, Vrhovni sud Republike Hrvatske nije odlučio o reviziji podnositelja.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 25. siječnja 1999. pred Općinskim sudom u Biogradu na Moru.

U trenutku donošenja odluke Suda o ustavnoj tužbi podnositelja, postupak se vodio pred Vrhovnim sudom Republike Hrvatske, koji nije donio odluku u povodu revizije podnositelja.

Slijedom navedenog, Ustavni sud utvrđuje da je postupak od trenutka pokretanja parničnog postupka do dana donošenja odluke Ustavnog suda ukupno trajao devet (9) godina, drset (10) mjeseci i jedan (1) dan.

4.2. POSTUPANJE NADLEŽNOG SUDA

Parniči postupak pokrenut je pred Općinskim sudom u Biogradu na Moru, koji se nakon tri (3) održana ročišta oglasio stvarno nenadležnim za postupanjem u ovoj pravnoj stvari te je predmet ustupio Općinskom sudu u Zadru. U nastavku postupka, Općinski sud u Zadru održao je više ročišta za glavnu raspravu, proveo je dokaz saslušanjem više svjedoka te je odlučio o tužbenom zahtjevu podnositelja.

U povodu žalbe podnositelja predmet je dostavljen Županijskom sudu u Zadru, koji je žalbu odbio kao neosnovanu.

Protiv drugostupanjske odluke podnositelj je izjavio reviziju te je predmet dostavljen Vrhovnom sudu Republike Hrvatske, koji u trenutku donošenja odluke Suda nije odlučio o reviziji podnositelja.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe, kao tužitelj u parničnom postupku, nije doprinio duljini postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj radnji.

OCJENA USTAVNOG SUDA

5. Ustavni sud utvrđuje da parnični postupak ukupno traje preko devet (9) godina, što ne udovoljava zahtjevu suđenja u razumnom roku.

Slijedom navedenoga, a sagledavajući postupak kao jednu cjelinu te uzimajući u obzir činjenicu da još uvijek nije odlučeno o reviziji podnositelja te da podnositelj svojim ponašanjem nije doprinio duljini postupka, Ustavni sud utvrđuje da je dugim trajanjem parničnog postupka podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

6. Imajući u vidu sve navedene činjenice i okolnosti, u smislu odredbe članka 63. stavka 2. Ustavnog zakona, donesena je odluka kao pod točkama I. i II. izreke ove odluke.

7. Visinu naknade, zbog povrede ustavnog prava iz članka 29. stavka 1. Ustava, Ustavni sud utvrđuje uzimajući u obzir okolnosti svakog pojedinog slučaja, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

9. Odluka o objavi (točka V. izreke) temelji se na odredbi članka 29. Ustavnog zakona.

Broj: U-IIIA-3339/2007

Zagreb, 26. studenoga 2008.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 147/2008-4065